蔡襄
答葛公绰求猿
子求穉猿书至闽，我说猿意持赠君。
吾州四面列岩巘，钜木轇葛凌氛氲。
结窠栽槛走疾置，十日可置澄江濆。
嗟邻庶品各有性，拘忧适喜无间分。
彼猿之类宅丘壑，爱恋深厚编前文。
戏禽虽传古仙者，射臂未许今将军。
朝栖乔木之苍莽，夕饮幽涧之潺沄。
山空月明一长啸，商船海上迎风闻。
君家东园岂不美，桧竹翠密兰茝薰。
斯猿傥忆故时侣，举首断隔千重云。
纵之不遣乃得所，推夫此理惠泽雰。
令吾郡邑决笼柙，蹄者奔逸羽者翂。
因观微物通万化，譬诸献鹄良有云。